

VLADA REPUBLIKE HRVATSKE

Zagreb, 8. listopada 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Središnji državni ured za Hrvate izvan Republike Hrvatske  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka o davanju potpore strateškim projektima hrvatske nacionalne manjine |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg sv. Marka 2 | 10000 Zagreb | tel. 01 4569 222 | vlada.gov.hr

*PRIJEDLOG*

Na temelju članka 31. stavka 3. Zakona o Vladi Republike Hrvatske (Narodne novine, broj 150/2011, 119/2014, 93/2016 i 116/2018), a u vezi s člankom 46. Zakona o odnosima Republike Hrvatske s Hrvatima izvan Republike Hrvatske (Narodne novine, broj 124/2011 i 16/2012), Vlada Republike Hrvatske je na sjednici održanoj \_\_\_\_\_\_\_\_\_\_\_\_ donijela

**Z A K LJ U Č A K**

1. Vlada Republike Hrvatske podupire strateške projekte hrvatske nacionalne manjine: projekte Hrvatskog nacionalnog vijeća u Republici Srbiji: *Izgradnja Hrvatske kuće u Subotici* i *Kadrovsko osnaživanje hrvatske zajednice u Republici Srbiji*; projekt Hrvatske državne samouprave u Mađarskoj: *Potpora radu Hrvatskoga kazališta u Pečuhu*; projekt Hrvatskog nacionalnog vijeća Crne Gore *Potpora Radiju hrvatske nacionalne manjine – Radio Duxu* te projekt Hrvatskog štamparskog društva iz Gradišća, Republika Austrija: *Hrvatske novine, 110 godina izlaženja*.
2. Financijska sredstva potrebna za realizaciju projekata iz točke 1. ovoga Zaključka osigurana su u Državnom proračunu Republike Hrvatske za 2020. godinu unutar razdjela 032 Središnji državni ured za Hrvate izvan Republike Hrvatske, glavi 03205, potprogramu A862032 Program potpore strateškim projektima hrvatske nacionalne manjine u inozemstvu.
3. Zadužuje se Središnji državni ured za Hrvate izvan Republike Hrvatske da u okviru svojeg djelokruga rada poduzme potrebne aktivnosti s ciljem provedbe projekata iz točke 1. ovoga Zaključka.

Klasa:

Urbroj:

Zagreb, ……….. 2020.

 **PREDSJEDNIK**

 **mr.sc. Andrej Plenković**

**OBRAZLOŽENJE**

Otvaranjem nove proračunske aktivnosti u Državnome proračunu za 2020. godinu stvoreni su uvjeti za davanje sustavne potpore strateškim projektima hrvatske nacionalne manjine čime će se dodatno osnažiti etnička, kulturna i jezična samosvijest hrvatskih manjinskih zajednica i položaj hrvatske nacionalne manjine kao aktivnog čimbenika u domicilnim državama.

Hrvatsko nacionalno vijeće u Republici Srbiji, središnja institucija i zastupničko tijelo hrvatske nacionalne manjine u Republici Srbiji, provodi dva iznimno važna strateška projekta kojima je Vlada Republike Hrvatske već dala potporu 2019. godine: *Izgradnja Hrvatske kuće u Subotici* i *Kadrovsko osnaživanje hrvatske zajednice u Republici Srbiji.* Projektom *Izgradnja Hrvatske kuće u Subotici*, trima ključnim institucijama hrvatske zajednice u Republici Srbiji – Hrvatskom nacionalnom vijeću, Zavodu za kulturu vojvođanskih Hrvata i Novinsko-izdavačkoj ustanovi „Hrvatska riječ“, osigurat će se primjereno sjedište i omogućiti još učinkovitija međusobna komunikacija i suradnja, čime će se dodatno pospješiti njihove aktivnosti te osnažiti njihov položaj i ugled u društvu. *Kadrovsko osnaživanje hrvatske zajednice u Republici Srbiji* je neophodno kako bi se Hrvatsko nacionalno vijeće institucionalno razvilo, kako bi moglo ispunjavati svoje zadaće i na što učinkovitiji i kvalitetniji način odgovoriti na izazove pred kojima se nalazi hrvatska zajednica u Republici Srbiji.

Hrvatsko kazalište u Pečuhu, uz Hrvatsko narodno kazalište u Mostaru jedino je profesionalno hrvatsko kazalište izvan Republike Hrvatske. Ono od 2018. godine djeluje u suvremenom obnovljenom prostoru i ima iznimno značenje za njegovanje hrvatskoga jezika i jačanje hrvatskoga identiteta Hrvata u Mađarskoj, a istovremeno i za promociju hrvatske kulture.

Za očuvanje i razvijanje hrvatskoga identiteta posebnu važnost imaju mediji te stoga treba dati potporu dvama strateškim medijskim projektima: projektu središnje institucije i zastupničkog tijela hrvatske nacionalne manjine u Crnoj Gori, Hrvatskog nacionalnog vijeća Crne Gore: *Potpora Radiju hrvatske nacionalne manjine – Radio Duxu*, jedinom elektroničkom mediju hrvatske nacionalne manjine, koji ima vrlo veliku važnost za informiranje Hrvata u Crnoj Gori i koji značajno doprinosi afirmaciji hrvatske kulture u tamošnjem medijskom prostoru te projekt Hrvatskog štamparskog društva iz Gradišća, Željezno, Republika Austrija: *Hrvatske novine, 110 godina izlaženja*, kojim se daje potpora tjedniku gradišćanskih Hrvata s tradicijom dugom 110 godina i vrlo velikim značenjem za pripadnike hrvatske nacionalne manjine u Republici Austriji, ali i Mađarskoj i Slovačkoj Republici.

Za projekt *Izgradnja Hrvatske kuće u Subotici* izdvojit će se 1.300.000,00 kuna, za projekt *Kadrovsko osnaživanje hrvatske zajednice u Republici Srbiji* 200.000,00 kuna, za projekt *Potpora radu Hrvatskoga kazališta u Pečuhu* 200.000,00 kuna, za projekt *Potpora Radiju hrvatske nacionalne manjine – Radio Duxu* 150.000,00 kuna i za projekt *Hrvatske novine, 110 godina izlaženja* 150.000,00 kuna.

Djelatnom potporom ovim strateškim projektima značajno će se doprinijeti stvaranju boljih preduvjeta za razvoj i napredak pripadnika hrvatske nacionalne manjine u Republici Srbiji, Mađarskoj, Crnoj Gori i Republici Austriji, ali i osnažiti njihova povezanost s Republikom Hrvatskom.

Za provođenje Zaključka Vlade Republike Hrvatske zadužuje se Središnji državni ured za Hrvate izvan Republike Hrvatske.

Financijska sredstva potrebna za realizaciju projekata, osigurana su u Državnom proračunu Republike Hrvatske za 2020. godinu unutar razdjela 032 Središnji državni ured za Hrvate izvan Republike Hrvatske, glavi 03205, potprogramu A862032 Program potpore strateškim projektima hrvatske nacionalne manjine u inozemstvu.